FI Euroopan unionin virallinen lehti C 275/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 275/06

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”MELON DU HAUT-POITOU”

EY-N:o: FR-PGI-0105-0029-13.10.2011

SMM ( X ) SAN ( )

1. Eritelmän kohta, jota/kohdat, joita muutos koskee

—  Tuotteen nimi — ☒ Tuotteen kuvaus — ☒ Maantieteellinen alue —  Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät — ☒ Kansalliset vaatimukset —  Muu (täsmennettävä)

2. Muutoksen/muutosten tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset

SMM-suojaus (asetus (EY) N:o 2784/98, annettu 22. joulukuuta 1998) on nyt ollut voimassa yli 13 vuotta, ja ryhmittymä haluaa ajantasaistaa eritelmänsä ja samalla muuttaa sitä kansallisten lakien mukaiseksi sekä tiivistää SMM:n yhteyttä sen maantieteelliseen alkuperään erityisesti kirjoittamalla uudelleen joitakin keskeisiä kohtia, joita ovat lähinnä lajikkeiden maantieteellinen alue, rekisteröinti ja seuranta, käsin tehtävän istutuksen ja korjuun ehdot sekä tuotteen hyväksymistä koskevat edellytykset.

3.1 Tuotteen kuvaus

”Melon du Haut-Poitou” -melonin enimmäispainoa on nostettu 1 200 grammasta 1 350 grammaan Ranskan tuoreiden hedelmien ja vihannesten toimialakohtaisen jakeluketjun laatimaan kokoluokkataulukkoon tehtyjen muutosten vuoksi; kokoluokan muutos hieman suuremmaksi ei vaikuta juuri mitenkään ”Melon du Haut-Poitou” -melonin ominaisuuksiin, koska meloni ylitti jo aiemmin 1 200 gramman taulukon lukemat.

Myös melonin kuoren väriä on täsmennetty, jotta poimitun melonin kypsyyttä voidaan kuvailla paremmin.

Sallittu tietyn prosenttiarvon suuruinen vaihteluväli hedelmälihan rakenteessa on poistettu, joten meloni, jonka hedelmäliha on vähänkin läpikuultava, ei voi enää saada nimitystä SMM.

Kuvaukseen on lisätty kohta, johon sisältyy ryhmittymän yli 10 vuoden aikana suorittamien säännöllisten maistamiskokeiden tuloksena laadittu SMM:n aistinvarainen kuvaus.

Pakkaamistapoihin on tehty tarkennuksia: melonit saatetaan myyntiin kokonaisina ja pakattuina yksikerroksisille kennomaisille alustoille tai yksittäispakkauksiin, joissa ne säilyttävät hyvän laatunsa.

Kuvaukseen on lisätty myös melonierien tasalaatuisuutta koskeva huomautus: ”Pakattu melonierä on laadultaan, muodoltaan ja ulkonäöltään tasalaatuinen suurin piirtein samassa kehitysvaiheessa olevien, yhtä kypsien ja samanväristen melonien kanssa.”

3.2 Maantieteellinen alue

Kantoneihin alkujaan perustunut aluejako on korvattu yksityiskohtaisemmalla ja yksiselitteisemmällä asianomaisten kuntien luettelolla. Lisäksi luetellaan erikseen toiminnot, joita kullakin alueella suoritetaan.

Hakemus sisältää SMM:n nykyisen alueen laajentamisen lähinnä pohjoiseen ja koilliseen Maine-et-Loiren departementissa (kunnat: Dénezé-sous-Doué, Louresse-Rochemenier, Les Verchers-sur-Layon) ja Indre-et-Loiren departementissa (kunnat: Assay, Braslou, Chaveignes, Courcoué, La Tour-Saint-Gélin, Léméré, Luzé, Marigny-Marmande, Razines, Verneuil-le-Château, Antogny–le-Tillac, Marcilly-sur-Vienne, Pussigny, Anché, Brizay, Chezelles, Rilly-sur-Vienne, Sazilly, Tavant, Theneuil).

Hakemus sisältää myös SMM:n nykyisen alueen supistamisen idästä ja etelästä, erityisesti Viennen departementissa (Port-de-Piles, Buxeuil, Saint-Remy-sur-Creuse, Leugny, Oyré, Saint-Sauveur, Senillé, Saint-Cyr, Dissay, Saint-Georges-les-Baillargeaux, Montamisé, Buxerolles, Biard, Poitiers ja Mignaloux-Beauvoir), sekä joitakin sisällön korjauksia vuonna 1995 rekisteröityyn alueeseen (Assayn kunta poistetaan alueesta ja Beaumontin kunta lisätään siihen).

Ennakolta on selvitetty, että hakemus on tämän SMM:n osalta määriteltyjen alkuperävaatimusten mukainen. Kaikki alueeseen lisätyt kunnat rajoittuvat nykyiseen alueeseen. Niiden maaperä on savi- ja kalkkipitoista, kuten eritelmässä edellytetään.

Yhteys maantieteelliseen alkuperään on kirjoitettu uudelleen, jotta ”Melon du Haut-Poitou” -melonin maantieteellisen alueen itäosan luonnolliset rajat on helpompi tarkentaa. Maininnat ensin Thouet'n, sitten Viennen ja viimeiseksi Clainin laaksosta on korvattu kuvaamalla täsmällisemmin vesiväyliä: Loire-joki siltä osin kuin se kuuluu alueeseen sisältyvään Anjoun osaan ja Vienne-joki siltä osin kuin se kuuluu Touraineen. Kuvauksessa ei siis luetella vain yleisesti laaksoja, kuten edellä. Lisäksi kun siirrytään nykyisestä alueesta itään ja etelään, alueiden katsotaan poikkeavan selvästi ”Melon du Haut-Poitou” -melonin perinteisistä viljelymaisemista. Siellä on pääasiassa noin 100–130 metrin korkuisia kukkuloita ja hyvin avonaisia tasankoja, joiden alavilla niityillä on laidunmaita tai useimmiten poppelivaltaisia metsiköitä. Hakemuksessa pyydetään alueen supistamista näiden alueiden poistamiseksi. On huomattava, että muutamissa tämän alueen kunnissa ei ole todistetusti kasvatettu meloneita SMM-suojauksen myöntämisen jälkeen.

3.3 Tuotantomenetelmä

— lajikkeiden valinta:

Uusien SMM-suojattujen ”Melon du Haut-Poitou” -melonilajikkeiden valinnassa käytettävää menettelyä ja arvosteluperusteita on täsmennetty:

— arvosteluperusteet voivat olla teknisiä (esimerkiksi tuotantokyky, aikaisuus, kasvukauden kesto, sadonkorjuun helppous, tautien vastustuskyky/sieto) mutta myös tuotteen ominaislaatua koskevia (esimerkiksi sokeripitoisuus (IR), kiinteys, läpikuultavuuden hallinta, hedelmälihan väri),

— lajikkeiden valintamenettely suoritetaan kahdessa vaiheessa: 1) tekniset valintaperusteet todennetaan kahden koesatovuoden aikana maantieteellisen alueen savi- ja kalkkipitoisilla mailla; ryhmittymä saa lausua mielipiteensä kokeiden tuloksista; 2) tuotteen laatua seurataan säännöllisin maistokokein satovuoden aikana; maistajien raatiin kuuluu lähinnä kuluttajia sekä henkilöitä, jotka ovat harjoittaneet maataloutta, ja ravintoloitsijoita, poikkeuksena SMM:n alalla toimijat. Kun raati satovuoden päättyessä on antanut lopullisen lausuntonsa, ryhmittymä päättää sen perusteella, otetaanko uusi lajike SMM-suojattujen lajikkeiden luetteloon.

Menettelyllä on tästedes tarkoitus valvoa ja mahdollisesti sulkea pois myös joitakin hyväksyttyjä lajikkeita:

— edellä mainittu maistajien raati voi satovuoden päättyessä ja makukokeiden loputtua antaa kielteisen lausunnon nykyisin viljeltävistä SMM-suojatuista lajikkeista, jos ne eivät enää vastaa haluttuja ominaisuuksia ja tyyppiä ”Melon du Haut-Poitou”,

— ryhmittymä päättää lausunnon perusteella, poistetaanko kyseinen lajike SMM-suojattujen lajikkeiden luettelosta.

— kylvö – maanmuokkaus:

Tätä osiota parantamalla on mahdollista selventää melonien eri kylvötapoja ja istutuskausia: kylvää voi suorakylvöllä tai kylvämällä lasin alle ennen istutusta (paakkuina, minipaakkuina tai pelletteinä). Lisäksi lasin alla kasvatuksen vähimmäis- ja enimmäisaikaa on hieman muutettu (kumpaakin vähennetty viisi päivää) useiden vuosien kokemuksen perusteella.

— istutus:

Muistutettakoon, että kyse on käsin tapahtuvasta istutuksesta.

Siementaimien suojapeitteiden tai -tunneleiden poistoa koskevia määräaikoja on muutettu viime vuosien ilmasto-olosuhteiden mukaisesti (huomioon on otettu joidenkin vuosien huonot sääolosuhteet: maan myöhäinen jäätyminen, jota ei ennen ilmennyt juuri koskaan, mutta joka nyt on mahdollista, pitkä kylmä kausi joskus keväisin jne.). Aikaraja tunneleiden tai suojapeitteiden laitolle (15. ja 20. toukokuuta) on poistettu samoista syistä.

— hedelmien korjuu- ja valintaolosuhteet:

Sadonkorjuuta koskevien erityissääntöjen osalta todetaan, että SMM-suojattujen melonien korjuun aloittamista on aikaistettu heinäkuun ensimmäiseen päivään. Syynä ovat säähavainnot useilta vuosilta.

Muistutettakoon, että korjuu suoritetaan käsin, kulkemalla viljelyalueen läpi useaan kertaan koriin poimien. Ensimmäisellä kerralla korjatut melonit eivät voi päätyä SMM-suojatuiksi meloneiksi. Kahta viimeistä korjuukertaa koskevaa kieltoa ei pidetty tyydyttävänä valvonnan kannalta, joten kielto on poistettu ja tilalle on tullut viimeisten erien erityistarkastus hyväksyntävaiheessa (ks. seuraava kohta).

Työpäivän enimmäislämpötilaa ja lopetusaikaa koskevat säännöt on poistettu, koska niitä ei pidetty valvonnan kannalta hyvinä. Cantaloupe-tyypistä ”melon charentais” jalostettuja lajikkeita on uudistettu, ja ne ovat nyt kuoreltaan lievästi (”écrit”) tai vahvasti (”brodé”) kohokuvioisia. Niissä on paksu kuori ja ne kestävät kuumaa, kylmää ja kolhuja, minkä vuoksi tällaista päivittäistä valvontaa ei enää tarvita.

Sadonkorjuuta koskevia sääntöjä on tarkennettu korjuukorien tai _laatikoiden enimmäiskokojen osalta ja kieltämällä perävaunujen käyttäminen korien tai laatikoiden sijasta. Säännöillä pyritään estämään hedelmien litistyminen ja säilyttämään niiden hyvä laatu.

Kohta, joka koskee kasvista korjattavien hedelmien valintaa, on kirjoitettu uudelleen. Tavoitteena on ollut täsmentää arvosteluperusteita, joita tuottajien on noudatettava määrittäessään poimittavien SMM-suojattujen melonien optimaalisen kypsyysasteen. Peltolohko korjataan, kun tuottaja kyseisen lajikkeen (aikainen, keskiaikainen, satokauden mukainen) huomioon ottaen toteaa, että vähintään yksi eritelmässä määritetty kypsyyttä koskeva arvosteluperuste (kuoren värin vaihtuminen kellertäväksi, lehtien kellastuminen tai kannan irtoaminen) täyttyy.

Eritelmässä mainittua tilan keskimääräistä enimmäistuottoa on täsmennetty niin, että kyseessä ovat vain SMM-kelpoiset peltolohkot, joihin todella on istutettu SMM-kelpoisia lajikkeita. Lisäksi keskimääräistä enimmäistuottoa on muutettu (10 tonnista 12 tonniin hehtaarilta), jolloin huomioon otetaan sekä viime vuosien todellinen tuotto, erityisesti parhailta satokausilta, että uusien melonilajikkeiden viljelyn edistyminen.

— Hedelmien koonti/lajittelu/kokoluokittelu/siirtäminen lavoihin sekä hedelmien hyväksyntä:

Hedelmien koontivaiheessa meloneita ei aina järjestelmällisesti pestä. Pesu on tarpeen vain, jos hedelmät ovat likaisia, riippumatta siitä, onko ne tarkoitettu SMM-suojatuiksi. Tämä yleinen määräys on näin ollen poistettu eritelmästä.

Lajittelua ja kokoluokittelua koskevia ehtoja on täsmennetty niin, että ne liittyvät nimenomaisesti ”Melon du Haut-Poitou” -melonien fyysisiin ominaisuuksiin (osa 4, tuotteen kuvaus).

Hedelmien hyväksyntää koskevia ehtoja on täsmennetty niin, että ne liittyvät nimenomaisesti ”Melon du Haut-Poitou” -melonien muihin ominaisuuksiin (osa 4, tuotteen kuvaus): lajike, fyysinen ominaisuus (ei läpikuultavuutta), kemiallinen ominaisuus (sokeripitoisuus), sisällöltään tasalaatuiset pakkaukset.

Lisäksi on lisätty ”Melon du Haut-Poitou” -melonien korjuun loppuvaihetta koskeva erityinen kohta, joka korvaa kahta viimeistä korjuukertaa koskevaan kieltoon liittyvän poistetun säännön (ks. edellinen kohta). Korjuun edetessä tuottajat ja tuottaja-lähettäjät päättävät lopettaa SMM-suojatun peltolohkon korjuun todetessaan erien hyväksyntävaiheessa, että jokin seuraavista arvosteluperusteista täyttyy: kaikki hedelmät eivät ole tasalaatuisia muodoltaan, väriltään ja/tai sisuksen laadun osalta tai joukossa on hedelmiä, jotka eivät ole laadultaan kyseisen lajikkeen mukaisia.

— Melonien pakkaaminen ja varastointi:

Tuottaja-lähettäjät suorittavat joko suoraan tai tuottajien, jotka eivät ole lähettäjiä, pyynnöstä ”Melon du Haut-Poitou” -melonien pakkaamisen eli tuotteen riittävän kauppakunnostuksen ottaen huomioon tuotekohtaiset lajittelua, kokoluokittelua ja hyväksyntää koskevat määräykset, jäljempänä mainitut pakkaamista koskevat rajoitukset ja velvoitteen liimata tarra jokaiseen meloniin. Pakkaamisen on tapahduttava tuotteen maantieteellisellä alueella, jotta voidaan säilyttää hedelmän laadulliset ominaisuudet, kuten tuotteiden optimaalinen kypsyys, ulkonäkö, eheys ja tasalaatuisuus sekä niiden tuoreus, ja välttää muu käsittely tai kuljetuksesta johtuva pilaantumisriski ja taata kaupassa myytäville meloneille riittävän hyvä jäljitettävyys.

Tässä kohdassa täsmennetään myös pakkaustavat, siten kuin ne on määritelty tuotteen kuvausta koskevassa osassa: melonit pakataan kokoluokan mukaisesti yksikerroksisiin lavoihin tai yksittäispakkauksiin; melonien enimmäismäärää lavaa kohden on muutettu (15, ennen 16), koska 16 melonin lavaa ei enää käytetä.

Sadonkorjuun ja pakkaamisen välinen pisin sallittu aika (6 tuntia) on poistettu. Sen sijaan on lyhennetty korjuun ja lähettämisen välistä kokonaisaikaa (nyt 48 tuntia, ennen tuntia).

3.4 Merkinnät

Tämän luvun tarkennukset koskevat merkintöjä, joita SMM-suojatussa tuotteessa on oltava (erillinen tarra jokaiseen meloniin ja tuottajaryhmittymän tunnus).

3.5 Kansalliset vaatimukset

Koska kansalliset lait ja säännökset muuttuvat jatkuvasti, osa ”Kansalliset vaatimukset” esitetään taulukkona, jossa on tärkeimmät valvottavat kohdat, niiden viitearvot ja arviointimenetelmä.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”MELON DU HAUT-POITOU”

EY-N:o: FR-PGI-0105-0029-13.10.2011

SMM ( X ) SAN ( )

1. Nimi

”Melon du Haut-Poitou”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus I kohdassa nimetystä tuotteesta

”Melon du Haut-Poitou” on keltainen Charentais-tyyppinen meloni. Hedelmä on pyöreä ja siinä erottuvat selvästi lohkot. Kuori on kauttaaltaan lajikkeesta riippuen joko lievästi tai vahvasti kohokuvioinen. Sillä on seuraavat ominaisuudet:

— Ulkonäkö: ehjä, puhdas, ei ulkoista kosteutta eikä merkkejä käsittelyaineista, terve eli ei hyönteisten tai tautien aiheuttamia vioituksia, ei käyttöä tai ulkonäköä haittaavia vakavia virheitä: epämuodostumia, kolhuja, täpliä,

— Paino: vähintään 550 grammaa ja enintään 1 350 grammaa,

— Kuoren väri: muuttuu vihreästä hieman kellertäväksi ja kokonaan keltaiseksi,

— Hedelmälihassa ei ole läpikuultavuutta,

— Sokeripitoisuus mitattuna hedelmälihan refraktometrilukuna (IR) Brixin asteikolla on vähintään 12°.

Melon du Haut-Poitoulle on ominaista makeus ja makua tehostava erittäin aromaattinen tuoksu. Se on kiinteärakenteista ja samalla mehukasta ja suussa sulavaa. Väriltään se on melko voimakkaan oranssi.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki tuotantoon liittyvä toiminta tapahtuu maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Tuottaja-lähettäjät suorittavat joko suoraan tai tuottajien, jotka eivät ole lähettäjiä, pyynnöstä ”Melon du Haut-Poitou” -melonien pakkaamisen eli tuotteen riittävän kauppakunnostuksen ottaen huomioon tuotekohtaiset lajittelua, kokoluokittelua ja hyväksyntää koskevat määräykset, jäljempänä mainitut pakkaamista koskevat rajoitukset ja velvoitteen liimata tarra jokaiseen meloniin. Pakkauksen on tapahduttava tuotteen maantieteellisellä alueella, jotta voidaan säilyttää hedelmän laadulliset ominaisuudet, kuten tuotteiden optimaalinen kypsyys, ulkonäkö, eheys ja tasalaatuisuus sekä niiden tuoreus, ja välttää muu käsittely tai kuljetuksesta johtuva pilaantumisriski ja taata kaupassa myytäville meloneille riittävän hyvä jäljitettävyys.

Lisäksi melonit pakataan kokoluokan mukaisesti yksikerroksisiin lavoihin tai yksittäispakkauksiin; melonien enimmäismäärä lavaa kohden on 15.

Sadonkorjuun ja lähettämisen välinen aika saa olla enintään 48 tuntia.

3.7 Merkintöjä koskevat erityiset säännöt

SMM-suojattujen ”Melon du Haut-Poitou” -melonien etiketissä on oltava seuraavat merkinnät:

— tuotteen nimi: ”Melon du Haut-Poitou”

— maininta ”indication géographique protégée” (suojattu maantieteellinen merkintä) ja Euroopan unionin SMM-tunnus,

— jokaiseen hedelmään on liimattava tarra, jossa on ”Melon du Haut-Poitou” -tunnus.

4. Maantieteellisen alueen tarkka rajaus

”Melon du Haut-Poitou” -melonin maantieteellinen alue rajoittuu luonnonmuodostelmiin, jotka ovat pohjoisessa alue, jossa Pariisin allas yhtyy Massif Armoricain -vuoristoon, etelässä Auxances-joki sekä lännessä ja idässä Thouet- ja Vienne-joet.

Luonnollisten rajojensa mukaisesti maantieteellinen alue ulottuu kunkin kyseessä olevan departementin osalta seuraaviin kantoneihin:

— Maine-et-Loire (49): Saumur sud, Montreuil- Bellay, Doué-la-Fontaine,

— Indre-et-Loire (37): Sainte-Maure-de-Touraine, Richelieu, L’Ile-Bouchard, Chinon,

— Deux-Sèvres (79): Airvault, Argenton-les-Vallées, Thouars 1. kantoni, Thouars 2. kantoni, St-Varent,

— Vienne (86): Châtellerault-Nord, Châtellerault-Sud, Châtellerault-Ouest, Dangé-Saint-Romain, Saint-Gervais-les-trois-clochers, Lencloître, Mirebeau, Trois-Moutiers, Poitiers 1. kantoni, Poitiers 7. kantoni, Vouneuil-sur-Vienne, Loudun, Neuville-de-Poitou, Saint-Georges-lès-Baillargeaux, Moncontour, Monts-sur-Guesnes, Vouillé.

Näihin kantoneihin kuuluvat kunnat, jotka muodostavat ”Melon du Haut-Poitou” -melonin maantieteellisen alueen, on lueteltu tarkemmin eritelmässä.

5. Yhteys maantieteelliseen alueeseen

5.1 Maantieteellisen alueen erityisyys

”Melon du Haut-Poitou” -melonin maantieteellinen alue sijaitsee Viennen departementin, Deux-Sèvresin departementin koillisosan sekä Maine-et-Loiren ja Indre-et-Loiren departementtien eteläosien kuntien alueella.

Meloneita kasvatetaan näillä alueilla pelkästään savi- ja kalkkipitoisessa maassa. Ilmava maaperä on tasalaatuista ja tervettä. Siinä on paljon ravinteita, ja talvella kertyvät vesivarastot ovat runsaat. Maa sopii täydellisesti meloninviljelyyn.

Haut-Poitoun alue on yleisesti tunnettu kuumasta ja kuivasta ilmastostaan, jota erityisominaisuutta vahvistavat usein kuivahtavan maaperän ominaisuudet. Vuoden keskilämpötila on melko korkea (kuuma kesä, lauha talvi), ja lämpötila pysyy suhteellisen tasaisena koko vuoden. Sademäärät ovat vaihtelevia, mutta maaperän kyky varastoida sadevettä kompensoi tätä vaihtelevuutta.

”Melon du Haut-Poitou” -melonin maantieteellinen alue on vanhaa meloninviljelyaluetta.

Tuotannon merkittävä lisääntyminen on mahdollistanut viljelytekniikan kehittämisen ja etenkin tuotantoketjun alkupäässä sen, että viljeltyjen melonilajikkeiden määrällistä ja laadullista kehitystä voidaan helpommin seurata peltokokein ja maistamalla säännöllisesti tuotteita kunakin satokautena. Kertyneiden teknisten ja aistinvaraisten tietojen avulla onkin pystytty kehittämään laadukkaita lajikkeita, jotka tänä päivänä tunnetaan ”Haut-Poitou” -meloneina.

5.2 Tuotteen erityisyys

”Melon du Haut-Poitou” on keltainen Charentais-tyyppinen meloni. Pyöreässä melonissa on selvästi erottuvat lohkot ja kypsänä keltainen kuori, joka on kauttaaltaan lajikkeesta riippuen joko lievästi tai vahvasti kohokuvioinen. Paino on vähintään 550 grammaa ja enintään 1 350 grammaa. Sokeripitoisuus on vähintään 12 Brix-astetta. Hedelmälihassa ei ole läpikuultavuutta.

”Melon du Haut-Poitou” on määritelmänsä mukaan erittäin makea, ja siinä on voimakkaan aromaattinen tuoksu. Se on kiinteärakenteinen mutta samalla mehukas ja suussa sulava. Hedelmäliha on väriltään melko voimakkaan oranssi.

Haut-Poitoun melonit ovat vanhastaan tunnettuja, kuten La vie Loudunaise -lehden artikkelista voidaan huomata: tuomiorovasti varasi vuodesta 1896 lähtien perinteisillä Pitién markkinoilla aina guesnesilaisille viljelijöille ilmaiset paikat basilikan juurelta: ”Pyhiinvaeltajat söivät melonia nurmikolla, varmaan he pitivät niistä paljon!”.

Ranskalaiset ovat edelleen erittäin kiintyneitä cantaloupe charentais -tyyppiseen Haut Poitousta peräisin olevaan meloniin. Tuotteiden korkean laadun ansiosta ”Melon du Haut-Poitou” -meloneita viedään kuuluisiin herkkukauppoihin (esimerkiksi Fauchon ja Hédiard), tunnettuihin ravintoloihin (esimerkiksi Robuchon) ja muihin maineikkaisiin kohteisiin Pariisissa (Ritz, Georges V).

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Haut-Poitoun altaan alue on ”Melon du Haut-Poitou” -melonin kannalta erittäin hyvää tuotantoaluetta, koska se soveltuu melonin hitaaseen kypsymiseen ja ravinnevaatimuksiin.

Savi- ja kalkkipitoinen maaperä on rakenteeltaan tasapainoista ja ilmavaa. Tämä takaa sen, että orgaaniset ainekset muuttuvat ravinteiksi, jotka ovat välttämättömiä kasville ja täyttävät melonin kivennäisaineiden tarpeen.

Aktiivinen kalkkikivi, jota kasvin on helppo hyödyntää, kerääntyy solukudoksiin vahvistaen niitä ja tekee melonin hedelmästä kiinteän ja vankan, vahvistaa sen kuorta kolhuja vastaan ja estää hedelmälihaa muuttumasta läpikuultavaksi.

Maaperän korkea savipitoisuus, joka aiheuttaa maan asteittaisen lämpiämisen, sekä talvella kertyvät vesivarastot takaavat ”Melon du Haut-Poitou” -melonille olosuhteet, joissa kasvi kasvaa tasaisesti ilman vesistressiä ja joissa melonit voidaan korjata myöhään optimaalisen kypsinä.

Koska alueella on poikkeuksellinen mikroilmasto (melko korkea keskilämpötila, tasainen lämpötila koko vuoden) sekä savi- ja kalkkipitoinen maaperä, voidaan helposti todeta, että alueella viljellyt melonit ovat laadukkaita, makeita, voimakkaan tuoksuisia ja tunnustetusti hyvän makuisia, samalla kertaa kiinteitä, mutta myös mehukkaita ja suussa sulavia.

Erityislaatu tulee ilmi melonien aistinvaraisessa seurannassa, jota on tehty vuodesta 1995. Yhdistämällä seurantaan uusien lajikkeiden tutkiminen on voitu jalostaa lajikkeita, jotka vastaavat tuotteen ominaisuuksia ja kuuluvat näin ollen ”Melon du Haut-Poitou” -melonityyppiin.

Maaperän erityisluonne, ilmasto-olot ja tuottajien jatkuvat ponnistelut ovat mahdollistaneet sen, että ”Melon du Haut-Poitou” -meloni on saavuttanut luotettavan maineen kuluttajien keskuudessa ja alaan liittyvässä liiketoiminnassa (ravintoloissa ja herkkukaupoissa, mutta myös vähittäiskauppaketjuissa), mistä syystä kyseisen tuotannon merkittävä taloudellinen vaikutus heijastuu myös paikalliselle tasolle.

Eritelmän julkaisutiedot

(asetuksen (EY) N:o 510/2006 (4) 5 artiklan 7 kohta)

https://www.inao.gouv.fr/fichier/CDCIGPMelonDuHautPoitouV2.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.